Preben Bang Henriksen (V), 2012-11-01:
Tak for det.
Formålet med det lovforslag, vi skal debattere her i dag, er at øge konkurrencen i Danmark.
Det sker gennem generalpræventive midler, nemlig fængsel og bøder i henhold til lovforslaget.
Herudover indeholder lovforslaget nogle mere tekniske regler om tilbagebetaling af ulovlig støtte, mulighed for det, der hedder præciserende påbud, mulighed for foreløbige påbud, udvidede høringsmuligheder og nye frister for fusionsbehandling.
Om noget parti her i Folketingssalen kan jeg sige at Venstre støtter den fri konkurrence og derfor også støtter forslaget, om end der dog spores en vis zigzagkurs fra regeringens side.
I dag behandler vi således et konkurrencefremmende forslag, og tak til vækstministeren for det.
For en uge siden behandlede vi en ændring af tilbudsloven, hvorefter kommunerne ikke længere behøver at annoncere en god del af deres arbejde uanset størrelsen.
Jeg synes ikke, det harmonerer.
Tilsvarende gælder den hastighed eller mangel derpå, der er i udliciteringen af service- og tjenesteydelser i den offentlige sektor.
Det kan måske være svært en gang imellem lige at finde linjen.
Når vi så lige er ved det her med at finde linjen, konstaterer jeg med glæde, at regeringen og regeringspartierne nu er af den opfattelse, at straf virker.
Straf virker, for ellers var der ikke rigtig nogen mening i at sætte det ind i det her forslag.
Det står jo skrevet med flammeskrift både her og dér.
Så det er da rart at kunne konstatere.
Herudover, når vi er ved zigzagkursen, er jeg også nødt til at påpege, at vi ikke skal andet end en god uges tid tilbage, før det i hvert fald var regeringens opfattelse, at når man vælger at hæve straffen – og det gør man jo her, disse overtrædelser var tidligere fængselsstraffri, og det skal de så ikke være længere, nu skal der kunne idømmes fængselsstraf helt op til 6 år – sker det aldrig i regeringens tid, uden at der er en gennemtænkt plan for finansieringen.
Jeg har lidt svært ved at se den gennemtænkte plan, ud over at der står, at pengene skal findes inden for Erhvervs- og Vækstministeriets ramme.
Nok om det, vi kvitterer over for erhvervsministeren for meningen med forslaget her, og Venstre støtter det.
Hvis jeg herudover skal knytte et par direkte bemærkninger til det, kan jeg sige, at forslaget jo introducerer fængsel for kartelvirksomhed.
Det er nyt, og det er rimelig alvorligt, det behøver man vel ikke skære ud i pap.
Helt op til 6 års fængsel er noget, der er til at tage og føle på.
Derfor er det meget vigtigt, at vi her i Folketinget gør os fuldstændig klart, om det gerningsindhold, der kan resultere i, at man nu bliver dømt for en kartellovovertrædelse, også er klart og tydeligt for enhver.
Det er helt klart, at konkurrencebegrænsende aftaler er ulovlige, men hvad er en aftale?
Og endelig kan den, og det præciserer man jo også i forslaget her, indgås som en stiltiende aftale mellem folk.
Det er så lige her, jeg råber lidt vagt i gevær, og jeg håber, vi kan komme det lidt nærmere under udvalgsbehandlingen, for nu er vi altså i gang med at sige, at en stiltiende aftale, som jo er sådan noget, der flyder lidt ud, kan medføre høj fængselsstraf.
Så selv om det også var ulovligt tidligere, synes jeg nok, at det forhold, at det nu er så kraftigt strafsanktioneret, i hvert fald bør tale for, at vi i højere grad under udvalgsbehandlingen kommer ind på, om gerningsindholdet nu også er klart og tydeligt.
Lad mig give et par eksempler: Ved brancheorganisationers landsmøde vil der typisk være markedsforhold på dagsordenen.
Hvor meget må de snakke om markedet, før det begynder at tangere en direkte eller stiltiende aftale om det?
Hvad med det lokale murermesterlaug?
Det skulle være mærkeligt, hvis ikke også de får sig en snak om, hvordan livet er i byen.
Hvad med erfagruppen med ganske få?
Må en brancheforening overhovedet udarbejde salgs- og leveringsbetingelser og sende dem ud vejledende til sine medlemmer?
Må to mindre virksomheder, der samarbejder om at tilbyde en stor opgave, indgå et tilbudssamarbejde?
Er det også konkurrencebegrænsende aftaler?
Og hvad med salgssamarbejder, hvor man har samme salgsorganisation for flere firmaer?
Det giver typisk rationaliseringsfordele.
Man skal ikke ofre alle de penge på at have sælgere rendende for hvert firma, og det giver måske dermed også en billigere pris for kunderne.
Derfor skal vi her i Folketinget være helt sikre på, og det har vi gudskelov udvalgsbehandlingen til at sikre os, at det står lysende klart, hvad der er lovligt, og hvad der er ulovligt.
Til sidst skal jeg lige knytte et par bemærkninger til det forhold, at man nu også sætter bødetaksterne op.
Bødetaksterne sættes faktisk op til næsten det tidobbelte.
Og jeg skal bare slå fast, at der også her er tale om en ganske alvorlig sanktion, og også derfor skal vi i udvalget sørge for at sikre os, at man er klar over, hvad gerningsindholdet er, så ingen bliver taget på sengen.